41.

szükségesnek tartja a vasúti ágazat uniós és nemzeti szintű támogatását, a vasúti ágazat előtt álló kihívásokra való tekintettel is. Ezért az RB: — kéri a vasúti ágazatot, hogy új vasúti összeköttetések létrehozásával és a régiek helyreállításával növelje a fenntartható turizmushoz való hozzájárulását, — szorgalmazza, hogy a vasúti ágazat és az uniós tagállamok terjesszék ki az éjszakai vonatok és a személygépjárműveket is szállítani képes személyvonatok kínálatát, — kéri, hogy az Európai Bizottság a légi és egyéni közlekedés alternatívájaként vagy kiegészítéseként hozzon létre egy koherens európai nagy sebességű vasúti hálózatot, anélkül, hogy ez a regionális és teherszállítási vasúti infrastruktúra bővítésének kárára történne, — arra biztatja a vasutakat, hogy különféle alkalmazások és jegykiadó platformok fejlesztése révén folyamatosan javítsák a szolgáltatások digitalizálását és hozzáférhetőségét, és törekedjenek egy közös európai vasúti jegykiadó rendszer létrehozására, — támogatja a vasutak és a tagállamok arra irányuló erőfeszítéseit, hogy előmozdítsák a nemzetközi forgalom interoperabilitását, — kéri, hogy a tagállamok mozdítsák elő és finanszírozzák az áruszállítás közútról vasútra történő áthelyezésére irányuló programokat olyan új projektek létrehozása révén, amilyen például a „tiry na tory” [„sínre a kamiont”] (5), és osszák meg a modális váltással kapcsolatos bevált gyakorlataikat, — szorgalmazza, hogy a regionális önkormányzatok és a tagállamok dolgozzanak ki hosszú távú közlekedési terveket, amelyekben indokolt esetben vezető szerepet szánnak a vasútnak, és rámutat arra, hogy azért is elő kell mozdítani a vasúti közlekedést, mert ez kulcsfontosságú a félreeső és/vagy kevésbé fejlett régiók közlekedési vonatkozású kirekesztése jelentette probléma megoldásához. Azokban a régiókban, ahol nincs vasúti közlekedés, például a legkülső régiók esetében, az RB ajánlja az ilyen régiók helyzetének megfelelő alternatív mobilitási megoldások keresését, — kéri a regionális önkormányzatokat, hogy régiójuk kulturális örökségének részeként támogassák a még meglévő vasúttörténeti műemlékeket, múzeumokat és ipari parkokat, — ajánlja, hogy a helyi önkormányzatok a vasúttársaságokkal együttműködve mozdítsák elő és hajtsák végre a „háztól házig” szállító, koherens közlekedési megoldásokat, figyelembe véve a megosztásalapú gazdaság projektjeit is, amilyenek például a közbringarendszerek, — ajánlja, hogy a régiók és a vasutak indítsanak nagyszabású közös promóciós kampányokat a különböző kommunikációs és információs csatornák felhasználásával, és hívják fel a figyelmet arra, hogy a vasútállomások és a vasúti járművek kulturális értékeket hordoznak. Ezzel ismereteket közvetíthetnek és közelebb kerülhetnek az utasokhoz, és tudatosíthatják a nagyközönségben, hogy a vasút kulcsfontosságú közlekedési eszköz az éghajlatváltozás elleni küzdelemben, — szorgalmazza, hogy a tagállamok és a regionális hatóságok támogassák az intermodális terminálok építésére irányuló beruházásokat a vasútvonalak mentén és a harmadik országokkal közös határokon, illetve korszerűsítsék és tartsák karban a pályaudvarokat és vasútállomásokat, gondolva itt a bekötőutakra is, illetve parkolóhelyek kijelölésére és kialakítására azoknak, akik személyautóval közelítik meg a vasútállomást;